钦定古今图书集成/明伦汇编/官常典/第785卷 > 卢琰
## 钦定古今图书集成/明伦汇编/官常典/第785卷 > 卢琰

按《宋史》本传，琰字锡圭，淄州淄川人。父浚，右谏议大
夫。琰，太平兴国八年举进士，解褐历城主簿，历大理
评事，知安吉县，三迁太常丞，通判并州。至道中，就加
太常博士。咸平二年，选为开封府判官，与推官李防
并命。真宗谓宰相曰：“人之有材，难得尽知，但历试而
后可见。”占谢日，特升殿，谕以天府事繁，慎选之意，仍
赐缗钱。会狱空，有诏奖之。迁工部员外郎，为河北转
运副使。时北鄙未宁，调发军储，粮道不绝。以职务修
举，召入，迁秩刑部，赐金紫，复遣之任。会城祁州，命专
董其役。契丹入边，车驾幸澶州，琰自定州随军至大
名，即单骑赴行在。召对，劳问久之。其子士宗时为隰
州推官，特迁大理寺丞。契丹请和，琰上言领职六年，
求归阙，许之。以使劳，优拜吏部员外郎、判三司三勾
院。会宋抟使契丹，命权户部副使。时议东封，又权京
东转运使，往营顿置。加户部郎中，复判三勾院。大中
祥符二年，以本官兼侍御史知杂事，数月，授三司度
支副使。祀汾阴，岁命与鲍中和同判留守司、三司，加
吏部郎中，俄拜右谏议大夫、知永兴军府。五年，再为
河北转运使。琰勤吏职，所至以干集闻，颇知命，尝语
亲旧曰：“官五品，服三品，天不与者寿尔。”明年被疾，诏
遣中使将太医诊视。六年，卒，年五十九。时琰母八十
馀，无恙，上悯之，以士宗为太常博士，特命知怀州。又
以次子秘书丞士伦为太常博士，给禄终丧。士伦至
工部郎中、度支副使。士宗自有传。